**Cultura Bank**, med det juridiske navnet **Cultura Sparebank**, en norsk verdibasert bank, som ble etablert i 1997. Cultura Lånesamvirke, som ble startet 1986, dannet grunnlaget for etableringen. Cultura Bank har konsesjon som sparebank; det juridiske navnet er Cultura Sparebank, men banken markedsføres som Cultura Bank. Banken hadde i 2021 en forvaltningskapital på 1.396 millioner NOK. Banken ble etablert med GLS Bank i Tyskland og Triodos Bank i Nederland som forbilder. Cultura Sparebank utsteder egenkapitalbevis, som er sparebankens motstykke til aksjer. Egenkapitalbeviseierne er representert i bankens forstanderskap (generalforsamling), sammen med representanter for innskytere og ansatte. Banken er medlem av Sparebankforeningen, Fédération Européenne des banques Ethiques et Alternatives og Global Alliance for Banking on Values. Innskuddene er sikret gjennom garanti fra Bankenes sikringsfond.

Cultura Bank ble sammen med Merkur Andelskasse og Ekobanken tildelt Nordisk råds natur- og miljøpris i 2010 «for sitt grønne engasjement og sine bærekraftige prinsipper». Banken har blitt rangert som Norges mest etiske bank av Framtiden i våre hender og Forbrukerrådet hvert år siden de begynte å publisere *Etisk bankguide* i 2017.

Cultura Bank har kontorer i Holbergs gate 1 og holdt tidligere til på Holbergs plass 4 i Oslo. Samfunnsøkonom Jannike Østervold ble i 2022 ansatt som banksjef etter Kristine Falkgård.

Bakgrunn
--------

Initiativet til banken ble tatt i 1982 av flere antroposofer i Norge, deriblant Sophus Clausen og økonomiprofessor Leif Holbæk-Hanssen. De var inspirert av GLS Bank i Tyskland og Rudolf Steiners teori om tregrening.[] I 1986 ble Cultura Lånesamvirke etablert, og i 1997 fikk Cultura konsesjon som sparebank.

Utlånsprofil
------------

Cultura Bank legger vekt på å støtte sosiale, økologiske og allmennyttige prosjekter, som økologisk landbruk, videreforedling av miljøvennlige produkter, engros- og detaljhandel med slike produkter, frie pedagogiske initiativer, blant annet steinerskoler, tiltak for personer som har omsorgsbehov, forlagsvirksomhet og bokhandel, kunstneriske tiltak, terapeutiske prosjekter og prosjekter rettet mot land som trenger bistand.

Dette omfatter utlån til pedagogisk tilbud utenfor det offentlige tilbudet, botilbud og arbeidsfellesskap for psykisk utviklingshemmede, biologisk-dynamiske og økologiske gårdsbruk, områder innen alternativ terapi, og en rekke enkelttiltak innen kunst, kultur og håndverk, samt bistandsprosjekter og fairtrade rettet mot land og områder som trenger bistand.

Nøkkeltall
----------

Nøkkeltallene er hentet fra bankens årsrapporter.

| år | Gj.snittlig forvaltningskapital (millioner kr) |
| --- | --- |
| 1997 | 49,0 |
| 1998 | 65,2 |
| 1999 | 72,7 |
| 2000 | 83,6 |
| 2001 | 106,4 |
| 2002 | 123,7 |
| 2003 | 161,3 |
| 2004 | 197,6 |
| 2005 | 230,1 |
| 2006 | 252,9 |
| 2007 | 294,4 |
| 2008 | 344,7 |
| 2009 | 386,1 |
| 2010 | 427,4 |
| 2015 | 706,4 |
| 2016 | 796 |
| 2017 | 890,7 |
| 2018 | 1005,5 |
| 2019 | 1089,4 |

Culturaprisen
-------------

Fra 2002 til 2011 delte Cultura Bank ut Culturaprisen på kr 25 000. Prisen gikk til en gruppe eller bedrift som fremhevet seg på det økologiske og/eller sosiale området. Prisvinnerne var:

* 2002 Utviklingsfondets arbeid for utviklingsland.
* 2003 Stiftelsen Kolibri for arbeidet med mikrofinansiering i fattige land.
* 2004 Det økologiske hus på Rotvoll.
* 2005 Max Havelaar
* 2006 ØkoPomorka
* 2007 Erna og Trygve Sund, Alm gård
* 2008 Debio
* 2009 Isandi
* 2010 Ragnhild Nilsen, GlobalFairTrade og Sekem Scandinavia
* 2011 Kolonihagen

Pengevirke – tidsskrift for ny bankkultur
-----------------------------------------

Tidsskriftet Pengevirke behandler samfunnsspørsmål tatt og mennesker som er knyttet til dem.

Litteratur
----------

* *Økonomien i samfunnet – når mennesket blir viktigst*, Leif Holbæk-Hanssen, Antropos forlag.

Referanser
----------

1. ↑  Årsrapport 2017
2. ↑  Hvordan oppstod de etiske bankene?
3. ↑  «Arkivert kopi». Arkivert fra originalen 5. desember 2010. Besøkt 10. januar 2012.
4. ↑  Ny rangering viser hvor etisk og bærekraftig banken din er
5. ↑  «Slik rangeres din bank». Forbrukerrådet og Framtiden i våre hender. November 2020. Arkivert fra originalen 27. oktober 2021. Besøkt 7. desember 2021.
6. ↑  «Fakta om banken». *www.cultura.no*. Besøkt 29. desember 2020.

Eksterne lenker
---------------

* Cultura Bank
* Pengevirke
* Merkurbank i Danmark
* Triodos Bank i Nederland
* SVN Europe is a network

|  |  |
| --- | --- |
| Oppslagsverk/autoritetsdata | Oslo Byleksikon **·** VIAF **·** Brønnøysundregistrene
 |